
La taŭro, sur la areno de Sefarado, 
alimpetis la etenditan felon 

kaj ĝin svingas, alten, kiel flagon. 
Kontraŭ la vento, ĉi felo 

de virbovo, de la taŭro sange kovrita, 
estas jam ĉifono ŝrumpigita de la oro 
suna, porĉiame liverata al la martirigo 
de la tempo, preĝo nia 

kaj blasfemo nia. 

Samtempe: viktimo, ekzekutisto, 
abomeno, amo, plendo kaj rido 

sub la ŝlosita eterneco de l' ĉielo. 


30 


Diversas ja la homoj kaj diversas la lingvoj 

kaj konvenis multaj nomoj al unu sola amo. 

La malnova kaj rompebla arĝento iĝas vespero 
haltanta en lumhelo super la kamparo. 

La tero, per kaptiloj el mil oreloj fajnaj, 

ensorĉis jam la birdojn kriantajn aer-kantojn. 
Jes, ekkomprenu kaj alproprigu, ankaŭ vi, 

el la olivarboj, 

la altan kaj simplan veron de la kaptita vento-voĉo: 
«Diversas ja la lingvoj kaj diversas la homoj 

kaj konvenos multaj nomoj al unu sola amo.» 


46 


Foje nepras kaj trudiĝas 

ke homo mortu por popolo, 

tamen neniam devas morti tuta popolo 
por unu sola homo: 

memoru ĉiam ĉi tion, Sefarado. 

Firmigu la dialogajn pontojn, 

klopodu ekkompreni kaj ami la kialojn 

kaj la diversajn parolmanierojn de viaj idoj. 
La pluvo poiome falu sur la semitejoj 

kaj la aero glitu kiel etendita, 

milda, plej bonvola mano sur la larĝaj kampoj. 
Sefarado vivu eterne 

en ordo kaj en paco, en la laboro, 

en la malfacila kaj meritita 

libereco. 


